Κανονισμός (ΕΚ) αριθ. 737/2004 της Επιτροπής

της 21ης Απριλίου 2004

για τροποποίηση των ποσοτήτων των υποχρεώσεων παράδοσης ζάχαρης ζαχαροκαλάμου που θα εισαχθεί δυνάμει του πρωτοκόλλου ΑΚΕ και της συμφωνίας Ινδία, για την περίοδο παράδοσης 2003/04

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, περί κοινής οργανώσεως της αγοράς στον τομέα της ζάχαρης(1),

τον κανονισμό (ΕΚ) αριθ. 1159/2003 της Επιτροπής, της 30ής Ιουνίου 2003, για τον καθορισμό, για τις περιόδους εμπορίας 2003/2004, 2004/2005 και 2005/2006, των λεπτομερειών εφαρμογής για την εισαγωγή ζάχαρης ζαχαροκαλάμου στο πλαίσιο ορισμένων δασμολογικών ποσοστώσεις και προτιμησιακών συμφωνιών και για την τροποποίηση των κανονισμών (ΕΚ) αριθ. 1464/95 και (ΕΚ) αριθ. 779/96(2), και ιδίως το άρθρο 9 παράγραφος 2,

Εκτιμώντας τα ακόλουθα:

(1) Ο κανονισμός (ΕΚ) αριθ. 443/2004 της Επιτροπής(3), καθόρισε τις ποσότητες των υποχρεώσεων παράδοσης ζάχαρης ζαχαροκαλάμου που θα εισαχθεί δυνάμει του πρωτοκόλλου ΑΚΕ και της συμφωνίας Ινδίας, για την περίοδο παράδοσης 2003/04.

(2) Το Ηνωμένο Βασίλειο υπέβαλε αίτηση μεταφοράς των ποσοτήτων των υποχρεώσεων παράδοσης μεταξύ των περιόδων παράδοσης 2003/04 και 2004/05 για τη Ζιμπάμπουε, λόγω διοικητικού λάθους κατά την κωδικοποίηση των αιτήσεων πιστοποιητικών εισαγωγής όσον αφορά τη χώρα αυτή. Λόγω του λάθους αυτού έγινε πραγματική έκδοση πιστοποιητικών που αφορούν 6858,11 τόνους επιπλέον σε σχέση με την ποσότητα υποχρέωσης παράδοσης που καθορίστηκε για την Ζιμπάμπουε για την περίοδο παράδοσης 2003/04.

(3) Δεδομένου ότι η μεταφορά 6858,11 τόνων της ποσότητας της υποχρέωσης παράδοσης για τη Ζιμπάμπουε για την περίοδο παράδοσης 2004/05 προς την αντίστοιχη ποσότητα παράδοσης 2003/04 δεν συνεπάγεται διαταραχή του καθεστώτος εφοδιασμού που αναφέρεται στο άρθρο 39 του κανονισμού (ΕΚ) αριθ. 1260/2001, ενδείκνυται να τροποποιηθεί η ποσότητα της υποχρέωσης παράδοσης που καθορίστηκε για τη Ζιμπάμπουε για την περίοδο παράδοσης 2003/04.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ποσότητες υποχρεώσεων παράδοσης για τις εισαγωγές που κατάγονται από τις χώρες που έχουν υπογράψει το πρωτόκολλο ΑΚΕ και τη συμφωνία Ινδία, των προϊόντων του κωδικού ΣΟ 1701, εκφρασμένες σε ισοδύναμο λευκής ζάχαρης, για την περίοδο παράδοσης 2003/04 και για κάθε μία από τις χώρες εξαγωγής, που καθορίστηκαν στο παράρτημα του κανονισμού (ΕΚ) αριθ. 443/04, τροποποιούνται και εμφαίνονται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Απριλίου 2004.

Για την Επιτροπή

Franz Fischler

Μέλος της Επιτροπής

(1) ΕΕ L 178 της 30.6.2001, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 39/2004 της Επιτροπής (ΕΕ L 6 της 10.1.2004, σ. 2).

(2) ΕΕ L 162 της 1.7.2003, σ. 25.

(3) ΕΕ L 72 της 11.3.2004, σ. 52.

ΠΑΡΑΡΤΗΜΑ

Ποσότητες των υποχρεώσεων παράδοσης για τις εισαγωγές προτιμησιακής ζάχαρης που κατάγεται από τις χώρες που έχουν υπογράψει το πρωτόκολλο ΑΚΕ και τη συμφωνία Ινδία για την περίοδο παράδοσης 2003/04, εκφρασμένες σε τόνους ισοδυνάμου λευκής ζάχαρης

>ΘΕΣΗ ΠΙΝΑΚΑ>